title: 2014/691/ЕС: Решение на Съвета от 29 септември 2014 година за изменение на Решение 2014/668/ЕС за подписване, от името на Европейския съюз, и временно прилагане на Споразумението за асоцииране между Европейския съюз и Европейската общност за атомна енергия и техните държави-членки, от една страна, и Украйна, от друга страна, по отношение на дял III (с изключение на разпоредбите относно третирането на граждани на трети държави, които са законно наети като работници на територията на другата страна) и дялове IV, V, VI и VII от него, както и на свързаните приложения и протоколи

text:
               3.10.2014

               BG

               Официален вестник на Европейския съюз

               L 289/1

         РЕШЕНИЕ НА СЪВЕТА
   от 29 септември 2014 година
   за изменение на Решение 2014/668/ЕС за подписване, от името на Европейския съюз, и временно прилагане на Споразумението за асоцииране между Европейския съюз и Европейската общност за атомна енергия и техните държави-членки, от една страна, и Украйна, от друга страна, по отношение на дял III (с изключение на разпоредбите относно третирането на граждани на трети държави, които са законно наети като работници на територията на другата страна) и дялове IV, V, VI и VII от него, както и на свързаните приложения и протоколи

      (2014/691/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217 във връзка с член 218, параграф 5 и член 218, параграф 8, втора алинея от него,
   като взе предвид предложението на Европейската комисия,
   като има предвид, че:

               (1)

               На 23 юни 2014 г. Съветът прие Решение 2014/668/ЕС (1).

               (2)

               След консултации с украинската страна и в контекста на общите усилия за установяването на мирния процес в Украйна Комисията предлага на Съвета да отложи до 31 декември 2015 г. временното прилагане на разпоредбите от Споразумението за асоцииране между Европейския съюз и Европейската общност за атомна енергия и техните държави- членки, от една страна, и Украйна, от друга страна, свързани с търговията (дял IV), като същевременно продължат да прилагат автономните търговски мерки на Съюза в полза на Украйна.

               (3)

               Временното прилагане на съответните разпоредби на дялове III, IV, V, VI и VII и на свързаните с тях приложения и протоколи от Споразумението за асоцииране трябва да породи действие на няколко етапа. По отношение на дялове III, V, VI и VII и свързаните с тях приложения и протоколи нотифицирането, предвидено в член 486 от Споразумението за асоцииране, трябва да бъде извършено незабавно, заедно с нотифицирането на разпоредбите, посочени в член 4 от Решение 2014/295/ЕС на Съвета (2)
                  . По отношение на дял IV и свързаните с него приложения и протоколи нотифицирането трябва да бъде извършено по такъв начин, че временното прилагане да породи действие на 1 януари 2016 г.

               (4)

               Поради това Решение 2014/668 следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   В член 4 от Решение 2014/668 се добавят следните параграфи:

      „По отношение на съответните разпоредби от дялове III, V, VI и VII и свързаните с тях приложения и протоколи, нотифицирането на временното прилагане съгласно член 486 от Споразумението се извършва незабавно.
      По отношение на съответните разпоредби от дял IV и свързаните с него приложения и протоколи нотифицирането съгласно член 486 от Споразумението се извършва по такъв начин, че временното прилагане да породи действие на 1 януари 2016 г.“

   Член 2
   Настоящото решение влиза в сила в деня на приемането му.

      Съставено в Брюксел на 29 септември 2014 година.

            За Съвета

            Председател

         S. GOZI

      (1)  Решение 2014/668/ЕС на Съвета от 23 юни 2014 г. за подписване, от името на Европейския съюз, и временно прилагане на Споразумението за асоцииране между Европейския съюз и Европейската общност за атомна енергия и техните държави-членки, от една страна, и Украйна, от друга страна, по отношение на дял III (с изключение на разпоредбите относно третирането на граждани на трети държави, които са законно наети като работници на територията на другата страна) и дялове IV, V, VI и VII от него, както и на свързаните приложения и протоколи (ОВ L 278, 20.9.2014 г., стр. 1).

      (2)  Решение 2014/295/ЕС на Съвета от 17 март 2014 г. относно подписването от името на Европейския съюз и временното прилагане на Споразумението за асоцииране между Европейския съюз и Европейската общност за атомна енергия и техните държави-членки, от една страна, и Украйна, от друга страна, по отношение на преамбюла, член 1 и дялове I, II и VII от него (ОВ L 161, 29.5.2014 г., стр. 1).


title: 2011/295/ЕС: Решение на Европейската централна банка от 20 април 2011 година относно подбора на доставчици на мрежови услуги на TARGET2-Securities (ЕЦБ/2011/5)

text:
               21.5.2011

               BG

               Официален вестник на Европейския съюз

               L 134/22

         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 20 април 2011 година
   относно подбора на доставчици на мрежови услуги на TARGET2-Securities
   (ЕЦБ/2011/5)
   (2011/295/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка (наричан по-долу „Устава на ЕСЦБ“), и по-специално членове 3.1, 12.1, 17, 18 и 22 от него,
   като има предвид, че:

               (1)

               TARGET2-Securities (наричан по-долу „T2S“) има за цел да улесни интеграцията на услугите след сключване на сделки с ценни книжа, като предлага основен, неутрален и безграничен общоевропейски сетълмент — паричен и на ценни книжа, с пари на централна банка, така че централните депозитари на ценни книжа (ЦДЦК) да могат да предоставят на клиентите си уеднаквени и стандартизирани сетълмент услуги — „доставка срещу плащане“, в интегрирана техническа среда с трансгранични възможности.

               (2)

               Във връзка с третия междинен доклад за напредъка на T2S през февруари 2011 г. Съветът за програмата T2S реши, че Deutsche Bundesbank, Banco de España, Banque de France и Banca d’Italia (наричани по-долу „четирите ЦБ“) ще направят необходимата подготовка, за да има най-много трима доставчици на мрежови услуги на T2S, които да предоставят услуги за свързаност на платформата T2S, и че Banca d’Italia ще ръководи процедурата по подбор.

               (3)

               Във връзка с четвъртия доклад за напредъка на T2S на своето заседание от 21 април 2010 г. Управителният съвет реши, че предоставянето на мрежови услуги в T2S ще бъде предмет на конкурс и че ще се предоставят най-много три лиценза.

               (4)

               Във връзка с петия доклад за напредъка на T2S през юли 2010 г. Съветът за програмата T2S реши, че Banca d’Italia ще действа като оперативно звено на Евросистемата при процедурата по подбора. Освен това реши, че Съветът за програмата T2S е компетентен да определи членовете на комисията по подбор, тъй като централните банки от Евросистемата са компетентни и отговорни за критериите за подбор и за резултата от решението на комисията по подбор, което се основава на критериите за подбор. Banca d’Italia отговаря за правилното провеждане на процедурата по подбор и конкретната ѝ отговорност във връзка с процедурата по подбор е различна от тази на четирите ЦБ по споразумението между ниво 2 и ниво 3.

               (5)

               На 13 август 2010 г. Съветът за програмата T2S реши, че отговорността на Banca d’Italia ще бъде конкретизирана в мандат от централните банки от Евросистемата на Banca d’Italia за провеждане на процедура по подбор.

               (6)

               Целта на процедурата по подбор е да възложи на доставчиците на мрежови услуги предоставянето на набор от предварително определени услуги за свързаност, на базата на които доставчиците на мрежови услуги на T2S разработват, въвеждат, предоставят и обслужват решения за свързаност, целящи сигурен обмен на работна информация между директно свързаните участници в T2S и платформата на Т2S.

               (7)

               Въпреки че процедурата по подбор на доставчиците на мрежови услуги на T2S е извън приложното поле на Директива 2004/18/ЕО на Европейския парламент и на Съвета от 31 март 2004 г. относно координирането на процедурите за възлагане на обществени поръчки за строителство, услуги и доставки (1), правилата, установени в Директива 2004/18/ЕО, процедурите, определени в Решение ЕЦБ/2008/17 от 17 ноември 2008 г. за определяне на рамката за съвместно възлагане на обществени поръчки на Евросистемата (2) и националното законодателство за прилагане на Директива 2004/18/ЕО, когато е приложимо към оправомощената централна банка, се използват като общи насоки.

               (8)

               Banca d’Italia беше избрана от Управителния съвет да проведе процедурата по подбор на доставчици на мрежови услуги на T2S.

               (9)

               Banca d’Italia прие избора и потвърди готовността си да действа в съответствие с настоящото решение,

         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение се прилагат следните определения:

               а)

               „централна банка“ (central bank) означава Европейската централна банка (ЕЦБ) или национална централна банка (НЦБ) от еврозоната, или друга централна банка, която предоставя своята валута в T2S;

               б)

               „централен депозитар на ценни книжа“ (ЦДЦК) (central securities depository, CSD) е лице, което: а) осигурява обработката и сетълмента на транзакции с ценни книжа по безналичен начин; б) предоставя попечителски услуги, например администриране на корпоративни действия и обратни изкупувания; и в) има активна роля при осигуряването на интегритета на емисиите ценни книжа;

               в)

               „Съвет за програмата Т2S“ (T2S Programme Board) е ръководният орган на Евросистемата, създаден съгласно Решение ЕЦБ/2009/6 от 19 март 2009 г. относно създаването на Съвет за програмата TARGET2-Securities („TARGET2-Securities Programme Board“) (3), който има задачата да изготвя предложения до Управителния съвет по основни стратегически въпроси и да изпълнява задачи от чисто техническо естество във връзка с Т2S, или неговият наследник;

               г)

               „доставчик на мрежови услуги на T2S“ (T2S network service provider) означава доставчик на мрежови услуги, подписал лицензионен договор за предоставяне на услуги за свързаност;

               д)

               „услуги за свързаност“ (connectivity services) са директната мрежова връзка към платформата на T2S, която директно свързан участник в T2S изисква от доставчик на мрежови услуги на T2S, за да се възползва от услугите на T2S или да изпълнява задачи и задължения, свързани с услугите на T2S;

               е)

               „лиценз“ (licence) означава акт на предоставяне от централните банки от Евросистемата на правото на доставчик на мрежови услуги на T2S да предоставя на директно свързаните участници в T2S набор от предварително определени услуги за свързаност, на базата на които доставчикът на мрежови услуги на T2S разработва, въвежда и обслужва решения за сигурен обмен на електронни данни между директно свързаните участници в T2S и платформата на T2S;

               ж)

               „комисия по подбор“ (selection panel) е комисия от петима експерти, включваща един представител от оправомощената централна банка (действащ като председател), един представител от четирите ЦБ, един представител от Службата за координиране на обществените поръчки на Евросистемата (EPCO), както и двама представители от централните банки от Евросистемата, всеки един от които е определен от Съвета за програмата T2S и е официално назначен от оправомощената централна банка;

               з)

               „Службата за координиране на обществените поръчки на Евросистемата“ (Eurosystem Procurement Coordination Office, EPCO) е орган, създаден с Решение ЕЦБ/2008/17, за да координира съвместното възлагане на обществени поръчки в Евросистемата;

               и)

               „централна банка от Евросистемата“ (Eurosystem central bank) е НЦБ от еврозоната или ЕЦБ;

               й)

               „споразумение между ниво 2 и ниво 3“ (Level 2-Level 3 agreement) е споразумението за доставка и обслужване, което е договорено между Съвета за програмата Т2S и четирите ЦБ, одобрено от Управителния съвет и впоследствие подписано от централните банки от Евросистемата и четирите ЦБ. То съдържа допълнителните подробности относно задачите и отговорностите на четирите ЦБ, Съвета за програмата T2S и централните банки от Евросистемата;

               к)

               „директно свързан участник в T2S“ (directly connected T2S actor) означава лице, което е оправомощено да обменя електронни данни с платформата на Т2S;

               л)

               „оправомощена централна банка“ означава НЦБ от еврозоната, избрана от Управителния съвет да проведе процедурата по подбор на доставчиците на мрежови услуги на T2S и оправомощена от централните банки от Евросистемата да подпише лицензионни договори с избраните участници от името и в интерес на централните банки от Евросистемата;

               м)

               „услуги на Т2S“ (T2S services) са услугите, които се предоставят от централните банки от Евросистемата на ЦДЦК и централни банки;

               н)

               „лицензионен договор“ (licence agreement) означава договор, който се урежда от германското право и който е предложен от Съвета за програмата T2S и е одобрен от Управителния съвет, установяващ взаимните права и задължения на централните банки от Евросистемата и тези на съответния доставчик на мрежови услуги на T2S;

               о)

               „избран участник“ (selected participant) означава участник в процедурата по подбор на доставчици на мрежови услуги на T2S, на който е възложен лицензионен договор;

               п)

               „известие за обществена поръчка“ (contract notice) означава съобщението за процедурата по подбор, което се публикува в Официален вестник на Европейския съюз и в националния официален вестник на държавата-членка, където се намира оправомощената централна банка;

               р)

               „правила за възлагане“ (awarding rules) са подробните правила, уреждащи процедурата по подбор и представляващи част от документите по подбора, които предстои да бъдат публикувани;

               с)

               „документи по подбора“ (selection acts) са обявлението за възлагане, известието за обществена поръчка, правилата за възлагане, както и анексите и приложенията към тях;

               т)

               „НЦБ от еврозоната“ (euro area NCB) е НЦБ на държава-членка, чиято парична единица е еврото;

               у)

               „изпитване на концепцията“ (proof of concept) означава тест, който следва да се извърши от доставчик на мрежови услуги на T2S след подписването на лицензионния договор с цел проверка на съответствието на предложеното от него решение с основните изисквания за функционалност, устойчивост и сигурност;

               ф)

               „дата на влизане в сила“ (go-live date) означава датата, на която първият ЦДЦК започва използването на услугите на T2S.

         Член 2
   Оправомощена централна банка
   Оправомощената централна банка извършва следното в полза на централните банки от Евросистемата:

               а)

               провежда процедурата по подбор на доставчици на мрежови услуги на T2S в пълно сътрудничество със Съвета за програмата T2S и комисията по подбор, от свое име и в интерес на централните банки от Евросистемата, като осигурява необходимите материални и човешки ресурси, за да гарантира, че процедурата по подбор съответства на приложимото право в държавата-членка на оправомощената централна банка; и

               б)

               съобразно решението на комисията по подбор подписва съответния лицензионен договор от името и в интерес на централните банки от Евросистемата с доставчиците на мрежови услуги на T2S, чийто общ брой във всеки един момент не трябва да надвишава двама.

         Член 3
   Условия за подбор и възлагане
   1.   Оправомощената централна банка провежда процедурата по подбор на доставчици на мрежови услуги на T2S съобразно общите принципи, съдържащи се в Договора за функционирането на Европейския съюз, включващи прозрачност, пропорционалност, равнопоставеност, равен достъп и недискриминация.
   2.   Общият брой на доставчиците на мрежови услуги на T2S във всеки един момент не трябва да надвишава двама.
   3.   При провеждане на процедурата по подбор оправомощената централна банка по-специално съблюдава следните условия:

               а)

               тя провежда открита процедура за възлагане на лицензионни договори, при което всеки заинтересован икономически оператор може да подаде оферта;

               б)

               всички документи по подбора се изготвят съвместно от централните банки от Евросистемата и оправомощената централна банка и се одобряват от Съвета за програмата T2S;

               в)

               доставчиците на мрежови услуги на T2S се избират въз основа на най-ниската максимална цена за стандартен набор от услуги, които да бъдат предоставени на кръга от пряко свързани участници в T2S съобразно одобрения от Съвета за програмата T2S модел;

               г)

               всички документи по подбора се публикуват на английски език. Оправомощената централна банка може също така да публикува известието за обществена поръчка на своя официален език. Участниците в процедурата по подбор подават своите оферти и всички допълнителни документи на английски език;

               д)

               оправомощената централна банка посочва в известието за обществена поръчка, че процедурата по подбор се провежда от нейно име и в неин интерес, както и в интерес на централните банки от Евросистемата;

               е)

               оправомощената централна банка публикува известието за обществена поръчка поне във: i) Официален вестник на Европейския съюз; ii) националния официален вестник, използван за публикуване на известия за обществена поръчка от оправомощената централна банка; iii) два национални вестника; и iv) Financial Times и The Economist. Документите по подбора се публикуват на уебсайта на оправомощената централна банка. Известието за обществена поръчка се публикува и на уебсайта на ЕЦБ с връзка към уебсайта на оправомощената централна банка, за да се осигури достъп до всички документи по подбора;

               ж)

               оправомощената централна банка отговаря на искания за изясняване на процедурата по подбор, изпратени на посочения в известието за обществена поръчка електронен адрес. Всички отговори се публикуват от оправомощената централна банка и ЕЦБ на техните уебсайтове;

               з)

               членовете на комисията по подбор се определят от Съвета за програмата T2S и се назначават официално от оправомощената централна банка веднага след края на срока за подаване на оферти;

               и)

               членовете на комисията по подбор са задължени да подпишат декларация за отсъствие на конфликт на интереси, одобрена от Съвета за програмата T2S;

               й)

               оправомощената централна банка поема оперативните аспекти на процедурата по подбор;

               к)

               комисията по подбор проучва, inter alia, административната и техническата документация и взема решения по отстраняването от процедурата по подбор на участници, които не отговарят на изискванията за участие. Комисията по подбор оценява необичайно ниски оферти съобразно предвидените в документите по подбора правила. Комисията по подбор класира участниците, които не са отстранени от процедурата по подбор, по възходящ ред на техните икономически оферти;

               л)

               оправомощената централна банка уведомява официално заинтересованите участници за всички решения на комисията по подбор чрез сигурни и бързи средства за писмена комуникация.

         4.   След като комисията по подбор е класирала участниците съгласно параграф 3, буква к) (предварително възлагане), оправомощената централна банка, на своя отговорност, предприема вътрешна проверка за законосъобразност, за да се увери в надлежното провеждане на процедурата по подбор. Ако резултатите от проверката са положителни, оправомощената централна банка обявява окончателното възлагане и проверява дали избраните участници отговарят на изискванията за участие и дали декларациите им са достоверни. Ако резултатите от проверката са отрицателни, окончателното възлагане се отлага и оправомощената централна банка се обръща за указания по въпроса към Съвета за програмата T2S.
   5.   Оправомощената централна банка действа от свое име и в свой интерес, както и в интерес на централните банки от Евросистемата по отношение на правата и задълженията, произтичащи от процедурата по подбор. Тя също докладва за тях и се съобразява с решенията на Съвета за програмата T2S.
   6.   Оправомощената централна банка сама покрива разходите си, свързани с провеждането на процедурата по подбор.
   Член 4
   Лицензионен договор
   1.   След като оправомощената централна банка е приключила процедурата по подбор и възлагане при посочените по-горе условия, оправомощената централна банка и комисията по подбор предприемат всички необходими действия по подготовката на сключването на лицензионен договор между оправомощената централна банка и всеки един от избраните участници от името и в интерес на централните банки от Евросистемата. За тази цел централните банки от Евросистемата предоставят на оправомощената централна банка правото да подписва лицензионни договори чрез отделно пълномощно за извършване на действия от името и в интерес на централните банки от Евросистемата (чрез явно представителство).
   2.   След подписването на лицензионния договор доставчикът на мрежови услуги на T2S извършва изпитване на концепцията. Ако извършеното от доставчика на мрежови услуги на T2S изпитване на концепцията е неуспешно, лицензионният договор се прекратява. При тези обстоятелства оправомощената централна банка възлага лицензионен договор на участника в процедурата по подбор, класиран в списъка непосредствено след избраните участници.
   3.   Без да се засягат следващите параграфи, лицензионен договор, възложен в първоначалната процедура по подбор, изтича седем години след датата на влизане в сила.
   4.   Ако лицензионен договор с доставчик на мрежови услуги на T2S бъде прекратен преди изтичането му, но след успешно проведено изпитване на концепцията, по преценка на Съвета за програмата T2S, лицензионен договор може да бъде предложен на участника в процедурата по подбор, класиран в списъка непосредствено след избраните участници, или на друг доставчик на мрежови услуги след провеждане на нова процедура по подбор от оправомощената централна банка или от друга централна банка от Евросистемата, избрана от Управителния съвет. Новият лицензионен договор се сключва за срок от седем години.
   5.   По искане на Съвета за програмата T2S оправомощената централна банка удължава срока на всички лицензионни договори два пъти с по една година.
   6.   Оправомощената централна банка получава мандат да представлява централните банки от Евросистемата заедно пред доставчиците на мрежови услуги на T2S и други трети страни във връзка с услугите за свързаност, както и да управлява текущо лицензионните договори от името и в интерес на централните банки от Евросистемата чрез, inter alia, налагане на спазването на правата и задълженията на централните банки от Евросистемата, включително в съдебни производства, в това число, но не само, при нарушаване на договор, вреди, прекратяване, оспорвания или други промени в договора. Оправомощената централна банка докладва за това и изпълнява указанията, издадени от Съвета за програмата T2S.
   7.   Оправомощената централна банка предприема всички необходими мерки за изпълнението на свързаните с лицензионните договори ангажименти и задължения на централните банки от Евросистемата и, ако има такива, на оправомощената централна банка и докладва за тях на Съвета за програмата T2S, като се съобразява с всички дадени от същия указания в тази връзка.
   8.   Оправомощената централна банка получава всички съобщения, декларации и преписи от искови молби, включително и призовките, свързани с даден лицензионен договор, за да може да упражни и изпълни свързаните с него права и задължения на централните банки от Евросистемата и, ако има такива, на оправомощената централна банка.
   9.   Без да се засяга член 5, централните банки от Евросистемата възстановяват на оправомощената централна банка всички оправдани разходи, извършени от нея във връзка с управлението и контрола върху лицензионните договори съгласно параграфи от 6 до 8.
   Член 5
   Искания за обезщетение
   1.   Оправомощената централна банка е отговорна пред централните банки от Евросистемата без ограничение за всяка загуба или вреда, породена от измама или умишлено нарушение при упражняване на правата и изпълнение на задълженията си по силата на настоящото решение. Тя носи отговорност пред централните банки от Евросистемата за всяка загуба или вреда, породена от нейната груба небрежност при изпълнение на нейните задължения по силата на настоящото решение, като в този случай нейната отговорност се ограничава до максималната обща сума от 2 000 000 EUR за всяка календарна година.
   2.   Когато трета страна понася загуби или вреди в резултат на измама или умишлено нарушение от страна на оправомощената централна банка при изпълнение на задълженията ѝ по силата на настоящото решение, оправомощената централна банка носи отговорност за обезщетението, което трябва да се плати на въпросната трета страна.
   3.   Когато трета страна понася загуби или вреди в резултат на груба небрежност или непредпазливост от страна на оправомощената централна банка при изпълнение на задълженията ѝ по силата на настоящото решение, оправомощената централна банка носи отговорност за обезщетението, което трябва да се плати на въпросната трета страна. Централните банки от Евросистемата възстановяват на оправомощената централна банка всяко обезщетение, което надвишава максималната обща сума от 2 000 000 EUR за календарна година, на основание на съдебно решение или извънсъдебно споразумение между оправомощената централна банка и съответната трета страна, при условие че въпросното извънсъдебно споразумение е било предварително одобрено от Съвета за програмата T2S.
   4.   Централните банки от Евросистемата възстановяват на оправомощената централна банка напълно и незабавно всяко платено от нея обезщетение на трети страни, когато то е свързано с: а) изискванията за участие и критериите за възлагане; б) решение на комисията по подбор, взето въз основа на изискванията за участие и критериите за възлагане; в) неправилно поведение на комисията по подбор, освен ако същата не е действала съобразно писменото становище на оправомощената централна банка или не е получила предварително актуално писмено становище от оправомощената централна банка по този въпрос; г) всякакво решение или събитие извън контрола на оправомощената централна банка, включително такива, които могат да засегнат ефективността на предоставените лицензи.
   5.   Централните банки от Евросистемата не възстановяват на оправомощената централна банка платени на трети страни обезщетения в резултат от оперативни дейности и други процедурни действия, които са в рамките на нейната отговорност, освен ако оправомощената централна банка, противно на своето становище, не е действала съобразно указания от Съвета по програмата T2S по силата на член 3, параграф 5.
   6.   Когато предприети от трети страни правни действия са свързани с действия или бездействия по отношение на процедурата по подбор, за които централните банки от Евросистемата трябва да поемат изключителна отговорност, централните банки от Евросистемата, след консултация с оправомощената централна банка, дават своевременно указания на същата относно мерките, които да предприеме, например представителство от външен консултант или от вътрешния правен отдел на оправомощената централна банка. След като е взето решение по отношение на курса на действие в такова производство, свързаните с въпросните действия съдебни разходи и такси се поемат от централните банки от Евросистемата.
   7.   Централните банки от Евросистемата носят отговорност за действия и бездействия на отделни членове на комисията по подбор във връзка с процедурата по подбор.
   8.   Когато трети страни предприемат правни действия във връзка с действия или бездействия, свързани с процедура по подбор, за които оправомощената централна банка носи изключителна отговорност, оправомощената централна банка определя в тясно сътрудничество с централните банки от Евросистемата мерките, които трябва да предприеме, например представителство от външен консултант или от нейния вътрешен правен отдел, и поема последващите разходи.
   9.   Когато централните банки от Евросистемата и оправомощената централна банка носят солидарна отговорност за загуби или вреди, понесени от трета страна, те си поделят разходите.
   Член 6
   Заключителни разпоредби
   1.   Всеки мандат е с продължителност седем години след датата на влизане в сила.
   2.   Изтичането на мандата не засяга валидността на съответните лицензионни договори.
   Член 7
   Влизане в сила
   Настоящото решение влиза в сила два дни след приемането му.

      Съставено във Франкфурт на Майн на 20 април 2011 година.

            Председател на ЕЦБ

         Jean-Claude TRICHET

      (1)  ОВ L 134, 30.4.2004 г., стр. 114.

      (2)  ОВ L 319, 29.11.2008 г., стр. 76.

      (3)  ОВ L 102, 22.4.2009 г., стр. 12.


title: 2012/612/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Съвместното предприятие за изпълнение на Съвместната технологична инициатива за иновативни лекарства за финансовата 2010 година

text:
               17.10.2012

               BG

               Официален вестник на Европейския съюз

               L 286/334

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Съвместното предприятие за изпълнение на Съвместната технологична инициатива за иновативни лекарства за финансовата 2010 година
   (2012/612/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Съвместното предприятие за изпълнение на Съвместната технологична инициатива за иновативни лекарства за финансовата 2010 година,

               —

               като взе предвид доклада на Сметната палата за годишните отчети на Съвместното предприятие за изпълнение на Съвместната технологична инициатива за иновативни лекарства за финансовата 2010 година, заедно с отговорите на Съвместното предприятие (1),

               —

               като взе предвид препоръката на Съвета от 21 февруари 2012 г. (06086/2012 – C7-0050/2012),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 73/2008 на Съвета от 20 декември 2007 г. за създаване на Съвместно предприятие за изпълнение на Съвместната технологична инициатива за иновативни лекарства (3), и по-специално член 11, параграф 4 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол (A7-0108/2012),

               1.

               Освобождава от отговорност изпълнителния директор на Съвместното предприятие за изпълнение на Съвместната технологична инициатива за иновативни лекарства във връзка с изпълнението на бюджета на Съвместното предприятие за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Съвместното предприятие за изпълнение на Съвместната технологична инициатива за иновативни лекарства, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 368, 16.12.2011 г., стр. 17.

      (2)  ОВ L 248, 16.9.2002 г., стр. 1.

      (3)  ОВ L 30, 4.2.2008 г., стр. 38.

      (4)  ОВ L 357, 31.12.2002 г., стр. 72.
    ---documentbreak---

               17.10.2012

               BG

               Официален вестник на Европейския съюз

               L 286/335

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2012 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Съвместното предприятие за изпълнение на Съвместната технологична инициатива за иновативни лекарства за финансовата 2010 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Съвместното предприятие за изпълнение на Съвместната технологична инициатива за иновативни лекарства за финансовата 2010 година,

               —

               като взе предвид доклада на Сметната палата за годишните отчети на Съвместното предприятие за изпълнение на Съвместната технологична инициатива за иновативни лекарства за финансовата 2010 година, заедно с отговорите на Съвместното предприятие (1),

               —

               като взе предвид препоръката на Съвета от 21 февруари 2012 г. (06086/2012 – C7-0050/2012),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 73/2008 на Съвета от 20 декември 2007 г. за създаване на Съвместно предприятие за изпълнение на Съвместната технологична инициатива за иновативни лекарства (3), и по-специално член 11, параграф 4 от него,

               —

               като взе предвид финансовите правила на Съвместното предприятие за изпълнение на Съвместната технологична инициатива за иновативни лекарства, приети от неговия управителен съвет на 2 февруари 2009 г.,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол (A7-0108/2012),

               А.

               като има предвид, че Съвместното предприятие за изпълнение на Съвместната технологична инициатива за иновативни лекарства („Съвместното предприятие“) беше създадено през декември 2007 г. за период от 10 години с цел значително подобряване на ефикасността и ефективността на процеса на разработване на лекарства, като дългосрочната цел е фармацевтичният сектор да може да произвежда по-ефективни и безопасни иновативни лекарства.

               Б.

               като има предвид, че Съвместното предприятие започна да работи самостоятелно на 16 ноември 2009 г..

               В.

               като има предвид декларацията на Сметната палата, че е получила достатъчна увереност, че годишните отчети на Съвместното предприятие за финансовата 2010 година са надеждни и че свързаните с тях операции са законосъобразни и редовни.

               Г.

               като има предвид, че максималната вноска на Съюза в Съвместното предприятие за тези 10 години възлиза на 1 000 000 000 EUR, платими от бюджета на Седмата рамкова програма за научноизследователска дейност.

               Д.

               като има предвид, че през финансовата 2010 година бюджетът на Съвместното предприятие беше в размер на 107 150 584 EUR,

      Бюджетно и финансово управление

               1.

               Отбелязва със загриженост, че годишният бюджет на Съвместното предприятие за финансовата 2010 година и планът за изпълнението му са били приети от управителния съвет едва на 16 март 2010 г. и следователно през почти цялото първо тримесечие Съвместното предприятие е трябвало да прилага бюджетното правило за временни суми от една дванадесета при извършването на плащания.

               2.

               Изразява загриженост за това, че членовете на Съвместното предприятие не са могли да установят и съгласуват своевременно научните приоритети, които да бъдат включени в годишния план за изпълнение, което забави ежегодното обявяване на поканите за представяне на предложения за 2010 г. до 22 октомври 2010 г..

               3.

               Отбелязва, че окончателният бюджет на Съвместното предприятие за 2010 г. включваше 107 150 584 ЕUR бюджетни кредити за поети задължения и 29 009 840 ЕUR бюджетни кредити за плащания; отбелязва, че процентът на усвояване на наличните бюджетни кредити за поети задължения и за плащания е съответно само 6 % и 35 %.

               4.

               Изразява загриженост относно ниската степен на усвояване на бюджета, както и относно свързаните с това дейности на Съвместното предприятие; подчертава, че паричното салдо достигна 70 731 612,03 EUR в края на годината, като представлява 65 % от наличните бюджетни кредити за плащания през 2010 г..

               5.

               Отбелязва, че Съвместното предприятие твърди, че ниският процент на усвояване на бюджетните кредити за поети задължения и бюджетните кредити за плащания, както и високото ниво на паричното салдо се дължат на:

                           —

                           закъснялото определяне на научните приоритети на Съвместното предприятие и темите за покани за представяне на предложения, което доведе до забавяне на публикуването на поканите за представяне на предложения, както и на свързаните с това процеси на оценка и подбор,

                           —

                           авансовите плащания за успешни съвместни проекти по покана № 3 за представяне на предложения, извършени през 2011 г. вместо през 2010 г., както първоначално беше заложено в бюджета, поради закъснения на избраните консорциуми, което засегна подписването на споразуменията за отпускане на безвъзмездни средства;

                     все пак призовава Съвместното предприятие и неговите членове да предприемат подходящи мерки, за да гарантират своевременно определяне на научните приоритети и темите за покани за представяне на предложения, с цел осигуряване на балансиран бюджет през бъдещите финансови години.

      Оценка на апортните вноски

               6.

               Припомня, че Съвместното предприятие е създадено през декември 2007 г., но започна да работи самостоятелно на 16 ноември 2009 г.; изразява сериозна загриженост за това, че методологията за оценка на апортните вноски, която трябва да бъде определена във вътрешните правила и процедури на Съвместното предприятие в съответствие с неговите финансови правила, все още не е одобрена от управителния съвет, поради което членовете на Европейската федерация на фармацевтичните индустрии и асоциации (EFPIA) от Съвместното предприятие не можаха да докладват за разходите, направени по време на първия отчетен период, както е посочено в споразуменията за отпускане на безвъзмездни средства.

               7.

               Отбелязва, че съгласно отговора на Съвместното предприятие консултациите относно методологията за оценка на апортните вноски на дружествата, членуващи в EFPIA, по проектите на Съвместното предприятие продължават и че отделни доклади за апортните вноски ще бъдат предадени след одобрението от управителния съвет на преразгледания модел на споразумение за отпускане на безвъзмездни средства; настоятелно призовава Съвместното предприятие и неговия управителен съвет да предоставят на органа по освобождаване от отговорност актуална информация по този въпрос.

      Процедури за възлагане на обществени поръчки

               8.

               Установява от годишния отчет за дейността на Съвместното предприятие, че през 2010 г. то е приело „Насоки на Съвместното предприятие на ИИЛ за процедурите по възлагане на обществени поръчки на ниска стойност“, които целят улесняване на съответствието с Общото ръководство за възлагане на обществени поръчки на Европейската комисия и отразяват праговите нива за възлагане на обществени поръчки, определени в неговите финансови правила относно процедурите за възлагане на обществени поръчки.

               9.

               Освен това отбелязва, че през 2010 г. Съвместното предприятие организира две процедури за възлагане на обществени поръчки на висока стойност, съответно за инфраструктура за информационни технологии и за последващи одити, което доведе до публикуването на рамковите договори в Официален вестник; подчертава, че тези процедури бяха стартирани съвместно с други съвместни предприятия; счита за интересна инициативата на Съвместното предприятие за стартиране на съвместни процедури за възлагане на обществени поръчки; счита, че това ще даде възможност на съвместните предприятия да реализират икономии от мащаба и да спестят пари на данъкоплатците; следователно насърчава съвместните предприятия да използват възможно най-често съвместни процедури за възлагане на обществени поръчки.

               10.

               Отбелязва, че Съвместното предприятие стартира процедури за възлагане на обществени поръчки на ниска стойност за разработването на неговия уебсайт, за организирането на комуникационни мероприятия, провеждани през годината, както и за закупуването на офис мебели за новите помещения.

               11.

               Отбелязва, че като част от правните си задължения Съвместното предприятие предостави на разположение на своя уебсайт списък на възложените поръчки; отбелязва, че списъкът съдържа поръчките, възложени от създаването на Съвместното предприятие до 31 октомври 2010 г.; настоятелно призовава Съвместното предприятие редовно да актуализира списъка на възложените поръчки.

      Покана за представяне на предложения и преговори по проекти

               12.

               Припомня, че Съвместното предприятие публикува трета покана за представяне на предложения на 22 октомври 2010 г.

               13.

               Отбелязва, че през 2010 г. Съвместното предприятие приключи процеса на преговори по втората покана за представяне на предложения и започна да получава и извършва плащания по декларациите за разходи на бенефициерите по проекти, финансирани в рамките на първата покана за представяне на предложения, управлявана от Комисията и стартирала през април 2008 г.

               14.

               Отбелязва, че съгласно годишния отчет за дейността на Съвместното предприятие в рамките на втората покана за представяне на предложения в заседанията на комисиите за оценка, с изключение на заседанието за окончателна оценка, са участвали независими експерти без право на глас, както и че освен това изпълнителната служба на Съвместното предприятие е поканила независими наблюдатели, които да проследят двуетапния процес на оценка; призовава Съвместното предприятие да информира органа по освобождаване от отговорност относно прилаганите механизми за проверка, за да гарантира пълна независимост на експертите и наблюдателите и по този начин да намали риска от конфликт на интереси при оценяването на подадените оферти.

               15.

               Отбелязва, че съгласно годишния отчет за дейността независимите наблюдатели имат за задача изготвянето на доклад за всеки етап от процеса на оценка; също така отбелязва, че през септември 2010 г. беше публикуван план за действие въз основа на доклада за оценка на независимите наблюдатели за втория етап и че изпълнителната служба на Съвместното предприятие провежда тези дейности в рамките на третата покана за представяне на предложения; отправя искане към Съвместното предприятие да информира органа по освобождаване от отговорност относно степента на изпълнение на всяка от мерките, включени в плана за действие.

               16.

               Отбелязва, че според Съвместното предприятие в оперативните му процеси са въведени няколко мерки по прилагането с цел предотвратяване на конфликти на интереси; по-специално отбелязва, че всяко лице, участващо в дейностите на Съвместното предприятие, трябва да се придържа към установените и действащи строги правила; призовава Съвместното предприятие да разработи план за действие с конкретни мерки и срокове, целящ предотвратяване на конфликти на интереси и увеличаване на прозрачността, и да го предостави на органа по освобождаване от отговорност.

      Системи за вътрешен контрол

               17.

               Настоятелно призовава Съвместното предприятие да завърши своите системи за вътрешен контрол и финансова информация; призовава Съвместното предприятие по-специално да въведе и документира важни елементи от своята система за вътрешен контрол, като например счетоводните процедури и проверки по отношение на приключването на отчетите и признаването и изчисляването на оперативните разходи.

               18.

               Също така призовава Съвместното предприятие, и по-специално неговия счетоводител, да формализира и завери своевременно основните работни процеси, както изискват финансовите правила; отбелязва отговора на Съвместното предприятие, че през юни 2011 г. е приключила заверката на основните работни процеси, върху които се базира счетоводната система; призовава Съвместното предприятие да обясни това забавяне на органа по освобождаване от отговорност.

               19.

               Отбелязва констатацията на Сметната палата, че предвид неговата големина и мисия Съвместното предприятие разполага с подходящо ниво на управление и практики в областта на информационните технологии (ИТ); подчертава обаче, че закъснява формализирането на политиките и процедурите за стратегическо планиране в областта на ИТ и цикъла за мониторинг, управлението на риска в областта на ИТ, плана за непрекъснатост на работата и плана за възстановяване при бедствия; настоятелно призовава Съвместното предприятие да разработи план за действие с конкретни мерки и срокове за ускоряване на формализирането на политиките и процедурите в горепосочените области и да докладва за постигнатия напредък на органа по освобождаване от отговорност.

               20.

               Посочва, че стратегията за последващ одит на Съвместното предприятие е приета с решение на управителния съвет от 14 декември 2010 г.; настоятелно призовава Съвместното предприятие да изпълни стратегията без забавяне, като извърши проверки на място и финансови одити на участниците в изследователските дейности, финансирани от Съвместното предприятие, и да представи на органа по освобождаване от отговорност годишен доклад, изготвен от изпълнителния директор на Съвместното предприятие, съдържащ заключенията от тези одити, отправените препоръки и наложените финансови корекции.

      Вътрешен одит

               21.

               Отбелязва, че финансовите правила на Съвместното предприятие все още не са изменени, така че да включват разпоредба относно правомощията на вътрешния одитор на Комисията във връзка с общия бюджет като цяло.

               22.

               Все пак отбелязва, че Комисията и Съвместното предприятие са взели мерки, за да гарантират ясното определяне на съответните оперативни роли на службата за вътрешен одит (IAS) на Комисията и функцията за вътрешен одит на Съвместното предприятие.

               23.

               Отбелязва бележките на Съвместното предприятие, че необходимостта от допълнително уточняване на ролята на службата за вътрешен одит във финансовите правила на Съвместното предприятие ще бъде оценена след приключване на текущото преразглеждане на рамковия Финансов регламент.

               24.

               Установява от годишния отчет за дейността на Съвместното предприятие за 2010 г., че то е създало собствена структура за вътрешен одит (IAC) през ноември 2010 г.

               25.

               Отбелязва съгласно отговора на Съвместното предприятие до Сметната палата, че ролите на функцията за вътрешен одит на Съвместното предприятие и службата за вътрешен одит са били изяснени и формализирани с одобряването на хартите за одит на службата за вътрешен одит и структурата за вътрешен одит през март 2011 г.; също така отбелязва, че се разработва и координиран стратегически план за одит за периода 2012–2014 г., за да се осигури оптимизиране на въздействието на планираните одити и свеждане до минимум на дублирането на одитни дейности на IAS и IAC; следователно призовава Съвместното предприятие да информира органа по освобождаване от отговорност относно етапа на разработване и изпълнение на стратегическия план за одит за периода 2012–2014 г.

      Изпълнение

               26.

               Отбелязва, че Комисията възложи извършване на междинен преглед съгласно член 11, параграф 2 от Регламент (ЕО) № 73/2008 на Съвета за създаване на Съвместното предприятие и че прегледът беше насочен към проверка на качеството, ефективността и приноса на Съвместното предприятие за постигане на поставените цели.

               27.

               Отбелязва, че при междинната оценка бяха установени някои слабости:

                           —

                           вътрешните структури на управление все още не функционират оптимално,

                           —

                           липсват проактивни комуникационни дейности,

                           —

                           не се използва напълно консултативният потенциал на няколко заинтересовани страни,

                           —

                           липсата на определени и използвани ключови показатели за изпълнение от страна на Съвместното предприятие рискува да разводни резултатите от цялата инициатива;

                     отбелязва, че междинната оценка приключи през декември 2010 г. и че в нея бяха формулирани 7 препоръки; надлежно отбелязва, че Съвместното предприятие се ангажира да вземе предвид и предприеме последващи действия по заключенията от междинната оценка.

               28.

               Следователно изисква от Съвместното предприятие да информира органа по освобождаване от отговорност за приетите мерки, със сроковете за тяхното изпълнение, да изпълни препоръките от междинния преглед и да предоставя редовно актуална информация за постигнатия напредък.

      Липса на приемно споразумение с държавата домакин

               29.

               Отново заявява, че Съвместното предприятие следва бързо да сключи приемно споразумение с Белгия относно помещенията за служебно ползване, привилегиите и имунитетите, както и другите видове подпомагане, което Белгия следва да предостави на Съвместното предприятие съгласно Регламент (ЕО) № 73/2008 за създаването му.

      Забележки от хоризонтален характер относно съвместните предприятия

               30.

               Подчертава, че до момента Комисията е създала седем съвместни предприятия по силата на член 187 от Договора за функционирането на Европейския съюз; отбелязва, че шест съвместни предприятия (ИИЛ, ARTEMIS, ENIAC, „Чисто небе“, ГКВ и Съвместното предприятие за ITER и развитието на термоядрената енергия) са в областта на научните изследвания, за която отговарят генералните дирекции на Комисията „Научни изследвания и иновации“ и „Информационно общество и медии“, а задачата на едно от предприятията е разработване на новата система за управление на въздушното движение (SESAR) в областта на транспорта, за която отговаря генерална дирекция „Мобилност и транспорт“.

               31.

               Отбелязва, че индикативният общ размер на средствата, считани за необходими за съвместните предприятия за периода на съществуването им, възлиза на 21 793 000 000 EUR.

               32.

               Отбелязва, че общият размер на вноската на Съюза, която се счита за необходима за съвместните предприятия за периода на съществуването им, възлиза на 11 489 000 000 EUR.

               33.

               Отбелязва, че за финансовата 2010 година общата вноска на Съюза в бюджета на съвместните предприятия възлиза на 505 000 000 EUR.

               34.

               Призовава Комисията да представя ежегодно на органа по освобождаване от отговорност консолидирана информация относно предоставеното от общия бюджет на Съюза общо годишно финансиране за всяко съвместно предприятие, за да се гарантират прозрачност и яснота относно използването на финансовите средства на Съюза и да се възстанови доверието сред европейските данъкоплатци.

               35.

               Приветства инициативата на Съвместното предприятие ARTEMIS да включи в своя годишен отчет за дейността информация относно мониторинга и прегледа на текущите си проекти; счита, че и другите съвместни предприятия следва да установят тази практика.

               36.

               Припомня, че съвместните предприятия са публично-частни партньорства, поради което публичните и частните интереси се преплитат; счита, че при тези обстоятелства вероятността за възникване на конфликти на интереси не следва да бъде отхвърляна, а че следва да се вземат подходящи мерки в тази връзка; затова призовава съвместните предприятия да информират органа по освобождаване от отговорност относно механизмите за проверка, които се прилагат в съответните им структури, за да се осигури добро управление и да се предотвратят конфликти на интереси.

               37.

               Отбелязва, че с явното изключение на Съвместното предприятие за ITER и развитието на термоядрената енергия съвместните предприятия са относително малки структури и са обособени географски; поради това счита, че те следва да обединяват своите ресурси, когато това е възможно.

               38.

               Призовава Сметната палата да предостави на органа по освобождаване от отговорност информация за действията, предприети във връзка с коментарите, които тя е направила за всяко от съвместните предприятия, в съответния доклад относно годишните отчети за финансовата 2011 година.

               39.

               Призовава Сметната палата да представи на Парламента в разумен срок специален доклад относно добавената стойност от създаването на съвместните предприятия за ефективното осъществяване на програмите за научни изследвания, технологично развитие и демонстрационни дейности на Съюза; отбелязва също така, че същият доклад следва да включи оценка на ефективността от създаването на съвместните предприятия.

      (1)  ОВ C 368, 16.12.2011 г., стр. 17.

      (2)  ОВ L 248, 16.9.2002 г., стр. 1.

      (3)  ОВ L 30, 4.2.2008 г., стр. 38.

      (4)  ОВ L 357, 31.12.2002 г., стр. 72.


title: 2011/99/ЕС: Решение на Европейския парламент и на Съвета от 3 февруари 2011 година за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/012 NL/Noord Holland ICT, подадено от Нидерландия)

text:
               15.2.2011

               BG

               Официален вестник на Европейския съюз

               L 41/8

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 3 февруари 2011 година
   за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/012 NL/Noord Holland ICT, подадено от Нидерландия)
   (2011/99/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (наричан по-долу „ЕФПГ“) е създаден с цел да се оказва допълнителна помощ на работниците, съкратени в резултат на големи структурни промени в моделите на световната търговия вследствие на глобализацията, и да ги подпомага при реинтеграцията им на пазара на труда.

               (2)

               Обхватът на ЕФПГ беше разширен за подадените след 1 май 2009 г. заявления, за да се включи помощта за работниците, чието съкращаване е пряко следствие от световната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на средства от ЕФПГ в рамките на годишния таван от 500 милиона евро.

               (4)

               На 8 април 2010 г. Нидерландия подаде заявление за мобилизиране на средства от ЕФПГ във връзка със съкращения в две предприятия, развиващи дейност в разделение 46 от NACE Revision 2 („Търговия на едро, без търговията с автомобили и мотоциклети“) в регион Noord Holland (NL32) на ниво II по NUTS, и добавяше към него допълнителна информация до 5 август 2010 г. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006. По тази причина Комисията предлага да бъдат мобилизирани средства в размер на 2 557 135 EUR.

               (5)

               Поради това следва да се мобилизират средства от ЕФПГ за предоставянето на финансово участие за подаденото от Нидерландия заявление,

         РЕШИХА:
   Член 1
   В рамките на общия бюджет на Европейския съюз за финансовата 2010 година се мобилизират средства от Европейския фонд за приспособяване към глобализацията за осигуряването на 2 557 135 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Брюксел на 3 февруари 2011 година.

            За Европейския парламент

            Председател

         J. BUZEK

            За Съвета

            Председател

         FELLEGI T.

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.


title: 2009/223/ЕО: Решение на Европейския парламент от 22 април 2008 година относно освобождаването от отговорност във връзка с изпълнението на бюджета на Европейската агенция за авиационна безопасност за финансовата 2006 година

text:
               31.3.2009

               BG

               Официален вестник на Европейския съюз

               L 88/201

         РЕШЕНИЕ НА ЕВРОПЕЙСКИЯ ПАРЛАМЕНТ
   от 22 април 2008 година
   относно освобождаването от отговорност във връзка с изпълнението на бюджета на Европейската агенция за авиационна безопасност за финансовата 2006 година
   (2009/223/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция за авиационна безопасност за финансовата 2006 година (1),
   като взе предвид доклада на Сметната палата относно окончателните годишни отчети на Европейската агенция за авиационна безопасност за финансовата 2006 година, придружен от отговорите на агенцията (2),
   като взе предвид препоръката на Съвета от 12 февруари 2008 г. (5843/2008 — C6-0084/2008),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване и за създаване на Европейска агенция за авиационна безопасност (4), и по-специално член 60 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно създаването на рамков Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A6-0118/2008),

               1.

               Освобождава изпълнителния директор на Европейската агенция за авиационна безопасност от отговорност във връзка с изпълнението на бюджета на Агенцията за финансовата 2006 година;

               2.

               Излага своите забележки в резолюцията по-долу;

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за авиационна безопасност, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 261, 31.10.2007 г., стр. 16.

      (2)  ОВ C 309, 19.12.2007 г., стр. 47.

      (3)  ОВ L 248, 16.9.2002 г., стр. 1.

      (4)  ОВ L 79, 19.3.2008 г., стр. 1.

      (5)  ОВ L 357, 31.12.2002 г., стр. 72.
    ---documentbreak---

               31.3.2009

               BG

               Официален вестник на Европейския съюз

               L 88/202

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 22 април 2008 година,
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за авиационна безопасност за финансовата 2006 година
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция за авиационна безопасност за финансовата 2006 година (1),
   като взе предвид доклада на Сметната палата относно окончателните годишни отчети на Европейската агенция за авиационна безопасност за финансовата 2006 година, придружен от отговорите на агенцията (2),
   като взе предвид препоръката на Съвета от 12 февруари 2008 г. (5843/2008 — C6-0084/2008),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване и за създаване на Европейска агенция за авиационна безопасност (4), и по-специално член 60 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно създаването на рамков Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A6-0118/2008),

               A.

               като има предвид декларацията на Сметната палата, че е получила убедителни гаранции, че годишният отчет за финансовата 2006 година е надежден и че извършените операции са законосъобразни и редовни;

               Б.

               като има предвид, че на 24 април 2007 г. Парламентът освободи изпълнителния директор на Европейската агенция за авиационна безопасност от отговорност във връзка с изпълнението на бюджета на Агенцията за финансовата 2005 година (6) и в резолюцията, придружаваща решението за освобождаване от отговорност, Парламентът, наред с другото:

                           —

                           отбеляза ниското равнище на усвояване на бюджетни кредити за поети задължения и бюджетни кредити за плащания (съответно 69 % и 32 %) за оперативни разходи и високата степен на освобождаване на бюджетни кредити, пренесени от предходната година,

                           —

                           отбеляза, че не е въведено управление, основано на дейностите, както се предвижда в разпоредбите на Финансовия регламент на Агенцията, на базата на насоките, приложени за общия бюджет, с оглед по-добрия контрол на изпълнението,

                           —

                           изрази съжаление, че до края на 2005 г. управителният съвет не е приел минимални стандарти за вътрешен контрол и че в края на същата година агенцията все още не е разполагала със система за гарантиране, че събираните от нейните клиенти такси за предоставени услуги са достатъчни за покриване на разходите по предоставяне на услугите;

   Общи въпроси, които се отнасят до въпроси от хоризонтално естество при агенциите на ЕС и които поради това са от значение за процедурата по освобождаване от отговорност във връзка с изпълнението на бюджета на всяка една агенция

               1.

               Отбелязва, че през 2006 г. бюджетите на 24-те агенции и други децентрализирани органи на Общността, които подлежат на одит от Сметната палата, се равняват общо на 1 080,5 милиона евро (като най-голям е бюджетът на Европейската агенция за възстановяване в размер на 271 милиона евро, а най-малък е бюджетът на Европейския полицейски колеж (CEPOL) в размер на 5 милиона евро);

               2.

               Посочва, че кръгът от външни органи на ЕС, които подлежат на одит и освобождаване от отговорност за изпълнението на бюджета, понастоящем обхваща не само традиционните регулаторни агенции, но също така изпълнителните агенции, създадени за осъществяването на специфични програми, а в близко бъдеще ще включи и съвместните предприятия, създадени като публично-частни партньорства (съвместни инициативи в областта на технологиите);

               3.

               Наблюдава, що се отнася до Парламента, че броят на агенциите, подлежащи на процедура по освобождаване от отговорност за изпълнението на бюджета, се променя както следва: финансова година 2000: 8; 2001: 10; 2002: 11; 2003: 14; 2004: 14; 2005: 16; 2006: 20 регулаторни агенции и 2 изпълнителни агенции (не се включват двете агенции, които подлежат на одит от Сметната палата, но са обект на вътрешна процедура по освобождаване от отговорност);

               4.

               Следователно стига до заключението, че понастоящем процедурата по одит/освобождаване от отговорност е тромава и непропорционална по отношение на относителния размер на бюджетите на агенциите/децентрализираните органи на Общността; възлага на своята компетентна комисия да извърши всеобхватен преглед на процедурата по освобождаване от отговорност за агенциите и децентрализираните органи на Общността с оглед изработване на по-прост и рационален подход, като се има предвид непрестанно нарастващият брой органи, всеки от които ще изисква отделен доклад за освобождаване от отговорност през следващите години;

         Принципни съображения

               5.

               Изисква от Комисията, преди създаването на нова агенция или извършването на реформа на съществуваща такава, да представи точни разяснения по следните елементи: вид на агенцията, цели, вътрешна управленска структура, продукти, услуги, ключови процедури, целеви групи, клиенти и заинтересовани страни, официални взаимоотношения с външни субекти, бюджетна отговорност, финансово планиране и политика по отношение на персонала и наемането му;

               6.

               Изисква дейността на всяка агенция да бъде регламентирана чрез годишно споразумение за изпълнението, сключвано от агенцията и отговорната ГД, което следва да съдържа основните цели за следващата година, финансова рамка и ясни показатели за оценка на изпълнението;

               7.

               Изисква Сметната палата или друг независим одитор да подлага агенциите на редовни (и на ad hoc) одити на изпълнението; счита, че тези одити не следва да се ограничават до традиционните елементи на финансово управление и правилното изразходване на обществени средства, а също така да обхващат административната ефективност и ефикасност и да включват определяне на рейтинг на финансовото управление на всяка агенция;

               8.

               Счита, че в случая с агенции, които системно са надценявали бюджетните си нужди, трябва да се предприеме съкращаването на личния състав на базата на незаетите места; счита, че това в дългосрочна перспектива ще доведе до заделянето на по-малко средства за агенциите и до по-ниски административни разходи;

               9.

               Отбелязва като сериозен проблем факта, че редица агенции търпят критика за това, че не следват правилата за обществените поръчки, регламента за финансиране, Правилника за длъжностните лица и т.н.; счита, че основната причина за това е, че повечето регламенти, както и Финансовият регламент са предназначени за по-големи институции и повечето от малките агенции нямат необходимия размер, за да се справят с тези регулаторни разпоредби; поради това призовава Комисията да намери бързо решение с цел да се подобри ефективността, като се групират административните функции на различните агенции, така че да се постигне необходимия размер (като се вземат предвид необходимите промени в основните регламенти, уреждащи положението на агенциите и тяхната бюджетна независимост) или спешно да изготви проект за специфични разпоредби за агенциите (по-специално правила за прилагане относно агенциите), които ще им позволят да бъдат напълно изрядни;

               10.

               Настоява Комисията, когато изготвя предварителния проектобюджет, да вземе предвид резултатите от изпълнението на бюджета от различните агенции в предишни години, по-специално в годината n-1, и да преразгледа бюджета, заявен съответно от отделните агенции; приканва съответната компетентна комисия да уважи това преразглеждане и, ако то не е предприето от Комисията, сама да преразгледа въпросния бюджет, като го сведе до реалистично равнище, подходящо за капацитета за възприемане и прилагане на въпросната агенция;

               11.

               Припомня своето решение за освобождаване от отговорност по отношение на финансовата 2005 година, в която Комисията бе приканена да представи на всеки пет години проучване относно добавената стойност на всяка съществуваща агенция; приканва всички заинтересувани институции, при отрицателна оценка на добавената стойност на дадена агенция, да вземат необходимите мерки, като преформулират мандата на въпросната агенция или като я закрият; отбелязва, че през 2007 г. не е имало никакви оценки, изготвени от Комисията; настоява за това, Комисията да представи поне пет такива оценки преди да се вземе решението за освобождаване от отговорност по отношение на финансовата 2007 година, като започне с най-старите агенции;

               12.

               Изразява мнението, че препоръките към Сметната палата следва да бъдат приложени незабавно, а нивото на изплатените субсидии за агенциите следва да бъде приравнено към техните действителни касови потребности; счита освен това, че измененията към основния Финансов регламент следва да бъдат включени в рамковия финансов регламент за агенциите и в различните специфични финансови регламенти;

         Представяне на данни от доклади

               13.

               Отбелязва, че не съществува стандартен подход на агенциите по отношение на представянето на извършените от тях дейности по време на въпросната финансова година, на техните отчети и доклади относно бюджетното и финансовото управление, нито към въпроса до каква степен е допустимо декларация за достоверността и точността на отчетите да бъде съставяна от директора на агенцията; отбелязва, че не всички агенции правят ясно разграничение между а) представяне на дейността на агенцията пред обществеността и б) технически доклади по въпросите на бюджетното и финансовото управление;

               14.

               Отбелязва, че макар постоянните инструкции на Комисията за съставяне на доклади за дейността да не изискват изрично от агенцията изготвяне на декларация за достоверността и точността на отчетите, през 2006 г. много директори са изготвили такива, като в един от случаите декларацията включва съществена резерва;

               15.

               Припомня параграф 26 от своята резолюция от 12 април 2005 г. (7), в който директорите на агенциите се приканват от този момент нататък да придружават своя годишен доклад за дейността, който се представя заедно с финансова и управленска информация, с декларация за достоверността и точността на отчетите по отношение на законосъобразността и редовността на операциите, подобна на декларациите, подписвани от генералните директори на Комисията;

               16.

               Изисква Комисията да внесе съответните изменения в постоянните си инструкции към агенциите;

               17.

               Освен това предлага Комисията да работи съвместно с агенциите за изработване на хармонизиран модел, приложим за всички агенции и децентрализирани органи на Общността, като се прави ясно разграничение между:

                           —

                           годишен доклад относно операциите, дейността и постиженията на органа, предназначен за широка публика,

                           —

                           финансови отчети и доклад за изпълнението на бюджета,

                           —

                           доклад за дейността, който следва модела на докладите за дейността, изготвяни от генералните директори на Комисията,

                           —

                           подписана от директора на органа декларация за достоверността и точността на отчетите, придружена от резерви или забележки, които според него е удачно да бъдат представени на вниманието на органа, отговарящ за освобождаване от отговорност във връзка с изпълнението на бюджета;

         Общи заключения на Сметната палата

               18.

               Отбелязва заключението на Сметната палата (параграф 10.29 от Годишния доклад (8), че изразходването на субсидиите, платени от Комисията от бюджета на Общността, не се основава на достатъчно обосновани прогнози за касовите потребности на агенциите и че този факт, съчетан с размера на пренесените бюджетни кредити, ги кара да държат значителни касови наличности; отбелязва също така препоръката на Сметната палата, че размерът на изплащаните на агенциите субсидии следва да бъде в съответствие с реалните им касови потребности;

               19.

               Отбелязва, че в края на 2006 г. 14 агенции все още не се приложили счетоводната система АВАС (Годишен доклад, бележка под линия към параграф 10.31);

               20.

               Отбелязва забележката на Сметната палата (Годишен доклад, параграф 1.25) относно натрупаните задължения за неползван отпуск, осчетоводени от някои агенции; посочва, че за финансовата 2006 година Сметната палата е включила резерви към своите декларации за достоверността и точността на отчетите по отношение на три агенции (Европейски център за развитие на професионално обучение (CEDEFOP), CEPOL и Европейската железопътна агенция); (за финансовата 2005 година това е било направено за CEDEFOP, Европейския орган за безопасност на храните и Европейската агенция за възстановяване);

         Вътрешен одит

               21.

               Припомня, че в съответствие с член 185, параграф 3 от Финансовия регламент вътрешният одитор на Комисията е също така вътрешен одитор на регулаторните агенции, които получават безвъзмездни средства, изплащани от бюджета на Общността; посочва, че вътрешният одитор докладва пред управителния съвет и пред директора на всяка агенция;

               22.

               Обръща внимание на резервата, включена в годишния доклад за дейността на вътрешния одитор за 2006 г., която гласи следното:
               „Вътрешният одитор на Комисията не е в състояние да изпълнява правилно своите задължения на вътрешен одитор на органите на Общността съгласно член 185 от Финансовия регламент поради липса на човешки ресурси.“;

               23.

               Отбелязва, обаче, забележката на вътрешния одитор в доклада му за дейността за 2006 г., че от 2007 г., благодарение на допълнителните човешки ресурси, предоставени от Комисията на Службата за вътрешен одит (IAS), всички действащи регулаторни агенции ще бъдат подлагани на годишни вътрешни одити;

               24.

               Отбелязва непрестанно нарастващия брой регулаторни и изпълнителни агенции и съвместни предприятия, които подлежат на одит от IAS съгласно член 185 от Финансовия регламент; изисква от Комисията да уведоми своята компетентна комисия дали човешките ресурси, с които разполага IAS, ще бъдат достатъчни за провеждане на годишни одити на всички подобни органи през следващите години;

               25.

               Отбелязва, че член 72, параграф 5 от Регламент (ЕО, Евратом) № 2343/2002 изисква от всяка агенция всяка година да изпраща на органа, който отговаря за освобождаване от отговорност във връзка с изпълнението на бюджета и на Комисията, доклад от директора, който обобщава броя и вида на вътрешните одити, извършени от вътрешния одитор, направените препоръки и предприетите по тези препоръки действия; изисква от агенциите да посочват дали се предприемат такива действия и, ако се предприемат, по какъв начин;

               26.

               Приема за сведение, по отношение на способността за провеждане на вътрешен одит, особено във връзка с по-малките агенции, предложението на вътрешния одитор до компетентната комисия на Парламента от 14 септември 2006 г. по-малките агенции да получат разрешение да ползват услуги по вътрешен одит, предоставяни от частния сектор срещу заплащане;

         Оценка на агенциите

               27.

               Припомня съвместното заявление на Парламента, Съвета и Комисията (9), договорено по време на заседанието на помирителния комитет преди провеждането на Съвета по икономически и финансови въпроси (ECOFIN) във връзка с бюджета на 13 юли 2007 г., което призовава за изготвяне на i) списък на агенциите, които Комисията възнамерява да оценява и на ii) списък на агенциите, които вече са били оценени, придружен от резюме на основните заключения;

         Дисциплинарни процедури

               28.

               Отбелязва, че, поради своя размер, отделни агенции изпитват затруднения при създаването на дисциплинарни съвети ad hoc, съставени от служители от съответната професионална степен, и че Службата за разследвания и дисциплинарни въпроси на Комисията (IDOC) не разполага с правомощия по отношение на агенциите; призовава агенциите да обмислят създаването на свой междуинституционален дисциплинарен съвет;

         Проект на междуинституционално споразумение

               29.

               Припомня проекта на междуинституционално споразумение за оперативната рамка на европейските регулаторни агенции, представен от Комисията (COM(2005) 59), който целеше изграждането на хоризонтална рамка за създаването, структурата, дейността, оценката и контрола на европейските регулаторни агенции; отбелязва, че проектът представлява полезна инициатива в рамките на усилията за рационализиране на създаването и на управлението на агенции; отбелязва заявлението в Обобщителния доклад на Комисията за 2006 г. (параграф 3.1, COM(2007) 274), че макар след публикуването на проекта да не е имало напредък в преговорите, в края на 2006 г. в Съвета отново са започнали дискусии по същество; изразява съжаление, че не е било възможно постигането на по-нататъшен напредък по посока на приемане на документа;

               30.

               Приветства следователно ангажимента на Комисията да представи съобщение относно бъдещето на регулаторните агенции в рамките на 2008 г.;

         Самофинансиращи се агенции

               31.

               Припомня, че за двете самофинансиращи се агенции административният съвет е органът, който освобождава директора от отговорност за изпълнението на бюджета; отбелязва, че и двете агенции имат значителни натрупани излишъци от приходи от събрани такси, пренесени от бюджета за предходната година:

                           —

                           Служба за хармонизация във вътрешния пазар — в пари и парични еквиваленти: 281 милиона евро (10),

                           —

                           Служба на Общността за сортовете растения — в пари и парични еквиваленти: 18 милиона евро (11);

         Конкретни бележки

               32.

               Отбелязва заключението в доклада на Сметната палата за 2006 г., че в края на същата година пренесените бюджетни кредити по дял II (административни разходи) са представлявали около 40 % от бюджетните кредити за поети задължения, а бюджетните кредити по дял III (недиференцирани оперативни разходи) — около 50 %, както и че по същите дялове над 15 % от бюджетните кредити са били освободени;

               33.

               Приема отговора на агенцията, че през 2006 г. равнището на пренесени бюджетни кредити е било високо, тъй като на агенцията все още е предстояло да предостави на подизпълнители извършването на повече от половината дейности на националните органи по въздухоплаване на държавите-членки, а значителна част от фактурите не са били получени до края на годината;

               34.

               Изразява загриженост също така от заключението на Сметната палата, че във връзка с дейностите по сертифициране за 2006 г. системата за анализ на разходите на Агенцията показва разходи от около 48 милиона евро, като за сравнение приходите са около 35 милиона евро;

               35.

               Отбелязва, че агенцията е имала 31,9 милиона евро бюджетните кредити за поети задължения и бюджетните кредити за плащания от общия бюджет на Европейския съюз за финансовата 2006 година;

               36.

               Отбелязва настояването на Сметната палата, че Агенцията, в сътрудничество с Комисията, трябва да преразгледа съществуващата схема за определяне на такси, за да гарантира, че разходите на Агенцията за дейности по сертифициране са оправдани и се покриват от събираните от нея такси;

               37.

               Призовава агенцията и Комисията да преразгледат структурата на агенцията за определяне на такси, така че да се балансират разходите и приходите от дейностите по сертифициране;

               38.

               Отбелязва отговора на Агенцията, че регламентът относно таксите и възнагражденията (Регламент (ЕО) № 593/2007 на Комисията (12), който влезе в сила на 1 юни 2007 г., следва да генерира приходи, достатъчни за покриване на разходите за дейностите по сертифициране;

               39.

               Посочва, че в счетоводния баланс на Агенцията краткосрочните вземания възлизат приблизително на 14 милиона евро, като 20 % от тях са дължими в продължение на повече от три месеца; призовава Агенцията да приложи ефективна система за управление на заявленията, евентуално включваща лихви за закъснели плащания;

               40.

               Отбелязва, че съгласно отчетите 5,05 милиона евро, съответстващи на стопанския резултат за 2006 г., са записани като дължима сума, подлежаща на възстановяване на Комисията;

               41.

               Приема за сведение заявлението на разпоредителя с бюджетни кредити в неговата декларация за достоверността и точността на отчетите, че в резултат на извършения от IAS одит през юли 2006 г. са били взети съответните мерки за прилагане на основните му препоръки;

               42.

               Отбелязва заявлението в годишния доклад за дейността на Агенцията, че несигурността във връзка с оперативния бюджет на Агенцията продължава, главно поради ниските приходи от такси и възнаграждения; дефицитът е покрит благодарение на финансовото участие на Комисията, което обаче се е отразило на финансираните с тези средства дейности на Агенцията;

               43.

               Отбелязва, обаче, че през 2006 г. в Агенцията е имало значителен брой незаети длъжности в степени AD 6 и AD 7.

      (1)  ОВ C 261, 31.10.2007 г., стр. 16.

      (2)  ОВ C 309, 19.12.2007 г., стр. 47.

      (3)  ОВ L 248, 16.9.2002 г., стр. 1.

      (4)  ОВ L 79, 19.3.2008 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 187, 15.7.2008 г., стр. 156.

      (7)  Резолюция на Европейския парламент относно забележките, придружаващи решението за освобождаване от отговорност на изпълнителния директор на Европейската агенция за авиационна безопасност във връзка с изпълнението на бюджета на Агенцията за финансовата 2003 година (ОВ L 196, 27.7.2005 г., стр. 145).

      (8)  ОВ C 273, 15.11.2007 г., стр. 1.

      (9)  Документ на Съвета DS 605/1/07 Rev1.

      (10)  Източник: Доклад относно годишните отчети на Службата за хармонизация на вътрешния пазар за финансовата 2006 година, придружен от отговорите на Службата (ОВ C 309, 19.12.2007 г., стр. 141).

      (11)  Източник: Доклад относно годишните отчети на Службата на Общността за сортовете растения за финансовата 2006 година, придружен от отговорите на Службата (ОВ C 309, 19.12.2007 г., стр. 135).

      (12)  ОВ L 140, 1.6.2007 г., стр. 3.


title: Решение на Комисията от 13 януари 2017 година относно назначаването на някои членове на научния съвет на Европейския научноизследователски съвет

text:
               14.1.2017

               BG

               Официален вестник на Европейския съюз

               C 13/2

         РЕШЕНИЕ НА КОМИСИЯТА
   от 13 януари 2017 година
   относно назначаването на някои членове на научния съвет на Европейския научноизследователски съвет
   (2017/C 13/02)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2013/743/ЕС на Съвета от 3 декември 2013 г. за създаване на специфичната програма за изпълнение на „Хоризонт 2020“ — рамковата програма за научни изследвания и иновации (2014—2020 г.) и за отмяна на решения 2006/971/ЕО, 2006/972/ЕО, 2006/973/ЕО, 2006/974/ЕО и 2006/975/ЕО (1), и по-специално член 7, параграф 1 от него,
   като има предвид, че:

               (1)

               С Решение C(2013) 8915 (2) (впоследствие изменено с Решение С(2015) 58 (3)) Комисията създаде Европейския научноизследователски съвет („ЕНС“) за периода от 1 януари 2014 г. до 31 декември 2020 г. като средство за изпълнение на действията по част I „Високи постижения в научната област“, свързани с конкретната цел „Европейски научноизследователски съвет (ЕНС)“, посочена в член 3, параграф 1, буква а) от Решение 2013/743/ЕС.

               (2)

               ЕНС се състои от независим научен съвет, предвиден в член 7 от Решение 2013/743/ЕС, и специализирана изпълнителна структура, предвидена в член 8 от същото решение.

               (3)

               В съответствие с член 2, параграф 1 от Решение C(2013) 8915 научният съвет се състои от председателя на ЕНС и още 21 членове.

               (4)

               В съответствие с член 7, параграф 1, трета алинея от Решение 2013/743/ЕС членовете на научния съвет се назначават за срок до четири години, който може да бъде подновен веднъж. Те следва да се назначават по начин, чрез който се гарантира приемственост на работата на научния съвет.

               (5)

               Вторият мандат на един от членовете на научния съвет изтича.

               (6)

               Първият мандат на седем от членовете на научния съвет изтича, а мандатът на трима от тях няма да бъде подновен.

               (7)

               В съответствие с член 7, параграф 1, втора алинея от Решение 2013/743/ЕС членовете на научния съвет се назначават от Комисията след независима и прозрачна процедура за тяхното определяне, съгласувана с научния съвет, включително след консултация с научната общност и доклад до Европейския парламент и до Съвета. За тази цел беше създаден постоянен комитет за назначаване с цел подбиране на членове на научния съвет на Европейския научноизследователски съвет. Комитетът отправи препоръки към Комисията за назначаване на четирима нови членове на научния съвет и за подновяване на първите мандатите на четирима членове на научния съвет, които бяха приети,

         ПРИЕ НАСТОЯЩОТО РЕШЕНИЕ:
   Член 1
   Професор Paola BOVOLENTA се назначава за член на научния съвет на ЕНС за първи мандат до 31 декември 2020 г.
   Професор Eveline CRONE се назначава за член на научния съвет на ЕНС за първи мандат от 1 април 2017 г. до 31 декември 2020 г.
   Професор Andrzej JAJSZCZYK се назначава за член на научния съвет на ЕНС за първи мандат до 31 декември 2020 г.
   Професор Giulio SUPERTI-FURGA се назначава за член на научния съвет на ЕНС за първи мандат до 31 декември 2020 г.
   Професор Klaus BOCK се назначава за член на научния съвет на ЕНС за втори мандат до 31 декември 2018 г.
   Професор Athene DONALD се назначава за член на научния съвет на ЕНС за втори мандат до 31 декември 2018 г.
   Професор Eva KONDOROSI се назначава за член на научния съвет на ЕНС за втори мандат до 31 декември 2018 г.
   Професор Reinhilde VEUGELERS се назначава за член на научния съвет на ЕНС за втори мандат до 31 декември 2018 г.
   Член 2
   Членовете на научния съвет на ЕНС са посочени в приложението към настоящото решение.
   Член 3
   Настоящото решение влиза в сила на 1 януари 2017 г.

      Съставено в Брюксел на 13 януари 2017 година.

            За Комисията

         Carlos MOEDAS

            Член на Комисията

      (1)  ОВ L 347, 20.12.2013 г., стр. 965.

      (2)  Решение С(2013)8915 на Комисията от 12 декември 2013 г. за създаване на Европейски научноизследователски съвет (ОВ C 373, 20.12.2013 г., стр. 23).

      (3)  Решение С(2015)58 на Комисията от 17 февруари 2015 г. за изменение на Решение С(2013)8915 на Комисията за създаване на Европейски научноизследователски съвет (ОВ C 58, 18.2.2015 г., стр. 3).

      ПРИЛОЖЕНИЕ
      Членове на научния съвет на ЕНС

                  Име и институция

                  Край на мандата

                  Klaus BOCK, Danmarks Grundforskningsfonds (Датска национална фондация за научни изследвания)

                  31 декември 2018 г.

                  Paola BOVOLENTA, Universidad Autónoma de Madrid (Свободен университет на Мадрид)

                  31 декември 2020 г.

                  Margaret BUCKINGHAM, Pasteur Institute (Институт „Пастьор“), Париж

                  30 юни 2019 г.

                  Christopher CLARK, University of Cambridge (Университет на Кеймбридж)

                  31 декември 2019 г.

                  Eveline CRONE, Leiden University (Лайденски университет)

                  31 декември 2020 г.

                  Athene DONALD, University of Cambridge (Университет на Кеймбридж)

                  31 декември 2018 г.

                  Andrzej JAJSZCZYK, AGH University of Science and Technology, Krakow (Краковски научно-технически университет

                  31 декември 2020 г.

                  Tomas JUNGWIRTH, Akademie věd České republiky (Академия на науките на Чешката република)

                  31 декември 2018 г.

                  Eva KONDOROSI, Magyar Tudományos Akadémia (Унгарска академия на науките)

                  31 декември 2018 г.

                  Michael KRAMER, Max-Planck-Institut für Radioastronomie (Институт за радиоастрономия „Макс Планк“), Бон

                  30 юни 2019 г.

                  Kurt MEHLHORN, Max-Planck Institute for Informatics (Институт за информатика „Макс Планк“), Саарбрюкен

                  30 юни 2020 г.

                  Barbara ROMANOWICZ, Berkeley Seismological Laboratory (Сеизмологична лаборатория на Бъркли)

                  31 декември 2019 г.

                  Nils Christian STENSETH, Universitetet i Oslo (Университет на Осло)

                  31 декември 2017 г.

                  Martin STOKHOF, Universiteit van Amsterdam (Университет на Амстердам)

                  31 декември 2017 г.

                  Giulio SUPERTI-FURGA, Research Center for Molecular Medicine (Научноизследователски център за молекулярна медицина) към Австрийската академия на науките

                  31 декември 2020 г.

                  Nektarios TAVERNARAKIS, Institute of Molecular Biology and Biotechnology, Foundation for Research and Technology — Hellas (Институт за молекулярна биология и биотехнология, фондация за научни изследвания и технологии — Хелас)

                  30 юни 2020 г.

                  Janet THORNTON, European Bioinformatics Institute (EMBL-EBI) European Molecular Biology Laboratory (Европейски институт по биоинформатика (EMBL-EBI), Европейска лаборатория по молекулярна биология)

                  31 декември 2018 г.

                  Isabelle VERNOS, Institució Catalana de Recerca i Estudis Avançats (Каталански институт за научни и академични изследвания), Барселона

                  30 юни 2019 г.

                  Reinhilde VEUGELERS, Katholieke Universiteit Leuven (Католически университет на Льовен)

                  31 декември 2018 г.

                  Michel WIEVIORKA, Centre d’analyse et d’intervention sociologiques (Център за социологически анализи и интервенция), Париж

                  31 декември 2017 г.

                  Fabio ZWIRNER, Università degli Studi di Padova (Университет на Падуа)

                  31 декември 2018 г.